1.2 ปัจจัยความเสี่ยง

บริษัทฯ
ได้ให้ตระหนักถึงความสำคัญของการบริหารความเสี่ยงภายใต้การดำเนินธุรกิจที่มีการเปลี่ยนแปลงอยู่ตลอดเวลาทั้งความเสี่ยงที่มาจากปัจจัยภายในหรือภายนอกองค์กร
ดังนั้น บริษัทจึงได้จัดให้มีระบบการบริหารความเสี่ยงที่สอดคล้องกับมาตรฐานสากล
โดยแต่ละหน่วยงาน Engineering , Procurement และ Construction
ได้มีส่วนร่วมในการระดมความคิดตามแบบของการบริหารความเสี่ยงของโครงการ
เพื่อนำเสนอต่อผู้บริหาร และเพื่อให้เห็นภาพรวมของการบริหารความเสี่ยงแต่ละโครงการ
โดยถือเป็นหน้าที่และความรับผิดชอบของทุกหน่วยงานในการจัดการและควบคุมความเสี่ยงให้อยู่ในระดับที่ยอมรับได้

อนึ่ง
เพื่อเป็นข้อเสนอแนะสำหรับการพิจารณาความเสี่ยงประกอบการการลงทุนในหลักทรัพย์ของบริษัทนั้น
ผู้ลงทุนควรพิจารณาปัจจัยความเสี่ยงหลักที่เกิดจากลักษณะการประกอบธุรกิจของบริษัท
โดยปัจจัยความเสี่ยงหลัก ดังกล่าวสามารถจำแนกได้ ดังต่อไปนี้

(หมายเหตุ: นอกเหนือจากปัจจัยความเสี่ยงที่ปรากฏในเอกสารฉบับนี้ อาจมีความเสี่ยงอื่นๆ ซึ่ง
บริษัท ไม่อาจทราบได้ในขณะนี้ หรือเป็นความเสี่ยงที่
บริษัทพิจารณาในขณะนี้ว่าไม่มีผลกระทบในสาระสำคัญต่อการดำเนินธุรกิจของบริษัท)

1.2.1 ความเสี่ยงที่เกิดจากจากการประกอบธุรกิจอุตสาหกรรมปิโตรเลียมและปิโตรเคมี

บริษัทฯ
มีจุดมุ่งหมายหลักในการให้บริการแก่ลูกค้ากลุ่มธุรกิจในอุตสาหกรรมด้านปิโตรเลียมและปิโตรเคมีมาตลอดระยะเวลากว่า
45 ปี ดังนั้นรายได้และผลประกอบการของบริษัทฯ
จึงมีความสัมพันธ์โดยตรงกับโครงการต่างๆในอุตสาหกรรมปิโตรเลียม และปิโตรเคมี
โดยเฉพาะอย่างยิ่งงบประมาณการลงทุนเพื่อขยายฐานการผลิตสำหรับโรงงานใหม่หรือเพื่อเพิ่มกำลังการผลิตสำหรับโรงงานเดิม
ซึ่งหากเศรษฐกิจไทยในปี 2555 จะยังมีการขยายตัวอย่างต่อเนื่องสอดคล้องกับเศรษฐกิจโลก
ซึ่งจะทำให้บริษัทฯ เองมีโครงการต่างๆเข้ามามากมายจากลูกค้าหลัก ในกลุ่ม ปตท. เชพรอน
เป็นต้น แต่หากเป็นไปในทิศทางตรงกันข้าม ไม่ว่าจะด้วยเหตุผลของภัยธรรมชาติ
ปัญหาทางเศรษกิฐในกลุ่มยุโรป หรือข่าวการขายหุ้นปตท. ให้กับภาคเอกชนก็ตาม
ล้วนส่งผลโดยรวมต่อโครงการ และรายได้ของบริษัทฯ อาจปรับตัวลดลง

แนวทางการลดความเสี่ยง

บริษัทฯ
ได้ปรับกลยุทธ์เพื่อลดความเสี่ยงโดยกำหนดนโยบายและวางแผนงานขยายตลาดให้บริการในแต่ละโครงการไปยังต่างประเทศ
อาทิ ประเทศสิงคโปร์ ลาว กลุ่มประเทศตะวันออกกลาง เป็นต้น
และขยายการให้บริการแก่ลูกค้าในอุตสาหกรรมอื่น เช่น อุตสาหกรรมการสื่อสาร
อุตสาหกรรมก่อสร้าง หรือพลังงานทดแทนอื่นๆ

ซึ่งนอกจากจะเป็นการลดความเสี่ยงจากอุตสาหกรรมปิโตรเลียมและปิโตรเคมีแล้ว
ยังเป็นการเพิ่มโอกาสทางธุรกิจของบริษัทฯ ในอนาคตอีกด้วย

1.2.1.2 ความเสี่ยงจากการเปลี่ยนแปลงของต้นทุนราคาเครื่องจักร อุปกรณ์ และวัสดุก่อสร้าง

ในการให้บริการออกแบบ จัดหา และรับเหมาก่อสร้าง
ราคาหรือมูลค่าโครงการที่เสนอต่อลูกค้าจะถูกกำหนดไว้ตายตัว
ตลอดระยะเวลานับตั้งแต่การยื่นประมูลงานจนกระทั่งงานแล้วเสร็จ
ซึ่งโดยทั่วไปราคาที่เสนอจะไม่สามารถเปลี่ยนแปลงได้
ยกเว้นในกรณีที่มีการระบุเป็นเงื่อนไขการปรับราคาในสัญญาเท่านั้น ทั้งนี้
โครงการส่วนใหญ่ของบริษัทฯ มีระยะเวลาการดำเนินงานเกินกว่า 1 ปีขึ้นไป
การเปลี่ยนแปลงของต้นทุนราคาเครื่องจักร อุปกรณ์
และวัสดุก่อสร้างจากต้นทุนที่ประเมินไว้ในช่วงการยื่นประมูลงาน
จะส่งผลกระทบโดยตรงต่อผลกำไรของโครงการนั้น ๆ และต่อผลการดำเนินงานโดยรวมของบริษัทฯ

แนวทางการลดความเสี่ยง

บริษัทฯได้มีการกำหนดและนำมาตรการต่าง ๆ เข้ามาใช้
เพื่อจัดการควบคุมความเสี่ยงจากเปลี่ยนแปลงของต้นทุนราคาเครื่องจักร อุปกรณ์ และวัสดุก่อสร้าง
อาทิ ในการประเมินต้นทุนโครงการเพื่อยื่นประมูลงานทุกครั้ง
บริษัทฯจะทำการตรวจสอบและขอใบเสนอราคาสำหรับเครื่องจักร อุปกรณ์
และวัสดุก่อสร้างที่ต้องใช้ในโครงการนั้น ๆ จากตัวแทนจำหน่ายหรือผู้ผลิต

เครื่องจักร อุปกรณ์ และวัสดุก่อสร้างแต่ละรายทุกครั้ง
ซึ่งจะทำให้ราคาประเมินของบริษัทฯมีความแม่นยำสูงสุด ณ ขณะนั้น
และหากบริษัทฯได้รับเลือกให้เป็นผู้ดำเนินการสำหรับโครงการ
โดยได้รับแจ้งความจำนงในการจ้างงานจากลูกค้าเป็นลายลักษณ์อักษร (Letter of Intent,
LOI) บริษัทฯ ก็จะดำเนินการให้ฝ่ายกฎหมายดำเนินการออกสัญญา ตามเงื่อนไขของบริษัทฯ
พร้อมใบสั่งซื้อที่มีรายละเอียดครบถ้วน ให้กับตัวแทนจำหน่ายหรือผู้ผลิตรายต่าง ๆ
และเพื่อแสดงความจำนงที่จะสั่งซื้อสินค้าและกำหนดราคาสั่งซื้อไว้ล่วงหน้าแบบตายตัวในทันที
อันเป็นการส่งผ่านความเสี่ยงจากการเปลี่ยนแปลงของต้นทุนราคาไปยังตัวแทนจำหน่ายหรือผู้ผลิตแต่ละราย
นอกจากนี้ บริษัทฯ ยังให้ความสำคัญกับการบริหารจัดการโครงการอย่างใกล้ชิด
ซึ่งจะทำให้การสั่งซื้อล่วงหน้า
และการกำหนดวันจัดส่งเป็นไปอย่างมีประสิทธิภาพและตรงกับเวลาที่บริษัทฯต้องการใช้งานตามแผนที่วางเอาไว้

ทั้งนี้ ภายหลังจากที่บริษัทฯ ได้ลงนามในสัญญาจ้างงานกับลูกค้า บริษัทฯ
ได้มีมาตรการเพิ่มเติมเพื่อควบคุมต้นทุนของวัสดุก่อสร้างที่สำคัญบางประเภทที่จำเป็นต้องใช้ในงานรับเหมาก่อสร้างที่มีแนวโน้มของราคาที่เพิ่มสูงขึ้นตามราคาตลาดโลก
ยกตัวอย่างเช่น เหล็กเส้น และ เหล็กกล้า โดยวิธีการสั่งซื้อวัสดุก่อสร้าง
จะเจรจาต่อรองที่ทำให้บริษัทฯ
ได้รับประโยชน์สูงสุดในด้านราคาเพื่อทำสัญญากำหนดยืนราคาไว้ตลอดโครงการเสร็จสิ้น
เพื่อการใช้งานในงานก่อสร้างของบริษัทฯ

1.2.1.3 ความเสี่ยงจากการส่งมอบโครงการให้ลูกค้าไม่ทันตามกำหนดเวลา

สำหรับธุรกิจให้บริการออกแบบ จัดหา และรับเหมาก่อสร้าง
สัญญาจ้างงานโดยทั่วไปจะมีการระบุกำหนดเวลาแล้วเสร็จและส่งมอบงานแก่ลูกค้าไว้ล่วงหน้า
รวมทั้งบทลงโทษในกรณีที่ผู้รับเหมาไม่สามารส่งมอบงานได้ตามกำหนดเวลา ซึ่งบทลงโทษส่วนใหญ่
คือ การจ่ายค่าปรับเพื่อชดเชยความเสียหายที่อาจจะเกิดขึ้นจากการล่าช้า ทั้งนี้
ค่าปรับจากการส่งมอบงานล่าช้าอาจมีมูลค่าที่แตกต่างกันในแต่ละสัญญา
และส่งผลให้ต้นทุนสำหรับโครงการนั้น ๆ เพิ่มสูงขึ้นจนผู้รับเหมาประสบปัญหาขาดทุนได้ นอกจากนี้
การล่าช้าของโครงการยังอาจส่งผลให้ผู้ให้บริการรายนั้น ๆ
เสียชื่อเสียงและไม่ได้รับความไว้วางใจจากลูกค้ารายอื่น ๆ
และทำให้เสียโอกาสทางธุรกิจในอนาคตได้ ทั้งนี้
การที่โครงการเสร็จสิ้นอย่างล่าช้าที่อาจทำให้บริษัทฯผิดสัญญาและต้องจ่ายค่าปรับชดเชยความเสียหายนั้นอาจจะเกิดได้จากสาเหตุหลายประการ
อาทิ การบริหารจัดการโครงการที่ไม่มีประสิทธิภาพโดยทีมงาน
ความล่าช้าในการทำงานของผู้รับเหมาช่วงหรือผู้รับเหมารายอื่น
ความล่าช้าจากการส่งมอบเครื่องจักร อุปกรณ์
และวัสดุก่อสร้างของตัวแทนจำหน่ายหรือผู้ผลิตตามกำหนดการที่ได้วางแผนงานไว้

แนวทางการลดความเสี่ยง

บริษัทได้ตระหนักถึงความเสียหายที่อาจจะเกิดขึ้นจากการล่าช้าของโครงการที่รับผิดชอบ
ไม่ว่าจะในแง่ของค่าปรับหรือชื่อเสียง บริษัทฯ
จึงได้จัดทำระยะเวลาการก่อสร้างตามแผนงานให้เร็วกว่าที่กำหนดไว้ในสัญญา นอกจากนี้บริษัทฯยังมี
ผู้จัดการโครงการที่คอยติดตาม ตรวจสอบ ควบคุมการดำเนินการในแต่ละโครงการอย่างใกล้ชิด
ซึ่งจะทำให้ผู้บริหารของบริษัทฯ สามารถรับทราบความคืบหน้าและความเป็นไปของแต่ละโครงการ
ตลอดจนแก้ไขปัญหาต่าง ๆ ที่อาจจะเกิดขึ้นได้อย่างทันท่วงที ทำให้การจัดการโครงการต่าง ๆ
ของบริษัทเป็นไปอย่างมีประสิทธิภาพ

1.2.3 ความเสี่ยงจากภัยธรรมชาติ

     ตลอดระยะเวลา 4-5 ปีที่ผ่านมา ภัยธรรมชาติได้ทวีความรุนแรงมากขึ้นโดยเฉพาะในปี
2554 ซึ่งเกิดมหาอุทกภัยในไทย และส่งผลกระทบต่อการเปลี่ยนแปลงราคาสินค้าโภคภัณฑ์ทั้งทางตรง
และทางอ้อม รวมถึงการขาดแคลนวัสดุอุปกรณ์ต่างๆ เช่น อิฐ หิน ปูน ทราย และเหล็ก เป็นต้น

 แนวทางการลดความเสี่ยง

บริษัทฯ
ได้หามาตราการป้องกันความเสี่ยงด้วยการจัดทำประกันภัยให้ครอบคลุมความเสี่ยงทั้งหมดในแต่ละโครงการ
รวมถึงภัยธรรมชาติ อาทิเช่น สึนามิ สำหรับโครงการเขาหลัก อุทกภัย สำหรับโครงการ VRU
เป็นต้น

1.2.3 ความเสี่ยงด้านบุคคลากร

ประสบการณ์ ความเชี่ยวชาญ ความชำนาญ ความสามารถ
และความพร้อมของบุคลากรเป็นปัจจัยสำคัญต่อการประสบความสำเร็จของธุรกิจ
เนื่องจากบุคลากรที่มีความสามารถจะทำให้งานสำเร็จลุล่วงไปด้วยดี
ซึ่งเป็นการสร้างความเชื่อมั่นให้แก่ลูกค้า

แนวทางการลดความเสี่ยง

บริษัทฯ จัดให้มีการประเมินผลการทำงานและความสามารถ(Competency)
ของพนักงานเพื่อให้เกิดประสิทธิภาพและประสิทธิผล
นอกจากนี้ยังจัดให้มีการฝึกฝนอบรมพนักงานให้มีความรู้ ความเชี่ยวชาญ และทักษะการทำงาน
รวมถึงการจัดส่งพนักงานเข้าร่วมอบรมในหลักสูตรต่างๆ ที่เกี่ยวข้องกับงาน
เพื่อที่จะได้พัฒนาความรู้ให้เท่าทันกับการเปลี่ยนแปลงของสภาวการณ์ ความรู้ และเทคโนโลยีใหม่ๆ
เช่น จัดให้มีการอบรมและทดสอบ เพื่อผลิตช่างเชื่อมที่มีคุณภาพ
การอบรมหลักสูตรเตรียมความพร้อมเพื่อปฏิบัติงานในแท่นขุดเจาะ (Basic Offshore Safety
Training, BOST)ให้กับพนักงานที่ต้องลงไปปฏิบัติงานที่แท่นขุดเจาะน้ำมัน เป็นต้น
รวมถึงจัดหาวิทยากรที่มีชื่อเสียงเข้ามาอบรมให้กับพนักงาน นอกจากนี้
ยังดูแลพนักงานทั้งในด้านค่าตอบแทนและความก้าวหน้าอย่างเหมาะสมเพื่อให้พนักงานทำงานให้กับบริษัทฯ
ได้เป็นเวลานาน และเปิดโอกาสให้พนักงานใหม่ๆ ที่มีความชำนาญสูงเข้ามาทำงานกับบริษัทฯ
มากขึ้น รวมทั้ง บริษัทฯ มีมาตรการในการรักษาความปลอดภัยสำหรับพนักงาน
รวมไปถึงให้ความรู้แก่พนักงานในการแก้ปัญหาขั้นต้นกรณีที่เกิดเหตุที่ไม่คาดคิด
เพื่อสร้างความมั่นใจว่าความเสี่ยงที่อาจเกิดขึ้นในระหว่างการดำเนินงานจะลดน้อยลง
หรือหมดไปได้ในที่สุด